ΓΡΑΠΤΗ ΕΡΩΤΗΣΗ E-0252/01

υποβολή: Bart Staes (Verts/ALE) προς την Επιτροπή

(8 Φεβρουαρίου 2001)

Θέμα: Η εταιρία Electrabel και η ελευθέρωση της αγοράς ενέργειας στη Φλάνδρα

Τα ευρωπαϊκά (ομοσπονδιακά) κράτη όφειλαν να μεταφέρουν στο εθνικό δίκαιο την οδηγία 96/92/ΕΚ(1) σχετικά με τη θέσπιση κοινών κανόνων για την εσωτερική αγορά ηλεκτρικής ενέργειας, πριν από τις 19 Φεβρουαρίου 1999.

Η εν λόγω οδηγία ορίζει το πλαίσιο για τη σταδιακή καθιέρωση του ανταγωνισμού στον τομέα της ηλεκτρικής ενέργειας και θεσπίζει κοινούς κανόνες για την παραγωγή, τη μεταφορά και τη διανομή ηλεκτρικής ενέργειας, ήτοι:

- κοινούς κανόνες για την οργάνωση και τη λειτουργία του τομέα ηλεκτρικής ενέργειας,

- δύο επιλογές για το άνοιγμα της παραγωγής στον ανταγωνισμό,

- δύο επιλογές για τη διοργάνωση της πρόσβασης στο δίκτυο,

- εκμετάλλευση του δικτύου μεταφοράς,

- εκμετάλλευση του δικτύου διανομής και

- κατάρτιση ξεχωριστών λογαριασμών και διαφάνεια των λογαριασμών (παραγωγή, μεταφορά, διανομή).

Η εταιρία παροχής ηλεκτρικής ενέργειας Electrabel δρομολόγησε αναδιοργάνωση της δομής της προκειμένου να διατηρήσει την κυρίαρχη θέση της στο δίκτυο διανομής ηλεκτρικής ενέργειας της Φλάνδρας. Η εν λόγω αναδιοργάνωση θα επέτρεπε στην Electrabel να ανταποκριθεί τυπικά στις απαιτήσεις της οδηγίας, χωρίς όμως να σημαίνει τούτο κάποια αλλαγή στην πράξη, με αποτέλεσμα να μηνλοποιηθούν οι στόχοι της οδηγάις.

Έχει ενημερωθεί η Επιτροπή σχετικά με το σχέδιο της Electrabel προκειμένου να διατηρήσει την κυρίαρχη θέση της στο δίκτυο διανομής ηλεκτρικής ενέργειας της Φλάνδρας, αναδιοργάνωσης που θα επέτρεπε στην Electrabel να ανταποκριθεί τυπικά στις απαιτήσεις της οδηγίας, χωρίς όμως να σημαίνει τούτο κάποια αλλαγή στην πράξη; Εαν ναι, ποια μέτρα προτίθεται να λάβει η Επιτροπή ούτως ώστε η διανομή ηλεκτρικής ενέργειας στην περιοχή της Φλάνδρας να ανταποκρίνεται στις απαιτήσεις της οδηγίας; Εάν όχι, είναι διατεθειμένη η Επιτροπή να ενημερωθεί το ταχύτερο δυνατόν σχετικά με τα σχέδια της Electrabel, ώστε να μην καταστεί εκ των προτέρων αδύνατη στην περιοχή της Φλάνδρας η εφαρμογή της οδηγίας 96/92/ΕΚ σχετικά με τη θέσπιση κοινών κανόνων για την εσωτερική αγορά ηλεκτρικής ενέργειας;

(1) ΕΕ L 27 της 30.1.1997, σελ. 20.

Απάντηση της κας de Palacio εξ ονόματος της Επιτροπής

(5 Απριλίου 2001)

Στο πλαίσιο των γενικών αρμοδιοτήτων της Επιτροπής εμπίπτει η εφαρμογή του κοινοτικού δικαίου και, στη συγκεκριμένη περίπτωση, η μεταφορά σε εθνικό δίκαιο από τις εθνικές αρχές της οδηγίας 96/92/ΕΚ του Ευρωπαϊκού Κοινοβουλίου και του Συμβουλίου σχετικά με τους κοινούς κανόνες για την εσωτερική αγορά ηλεκτρικής ενέργειας(1).

Στο πλαίσιο αυτό η Επιτροπή παρακολουθεί την κατάσταση της μεταφοράς στο εθνικό δίκαιο της εν λόγω οδηγίας από τις εθνικές αρχές. Ως εκ τούτου, η Επιτροπή απηύθυνε στο Βέλγιο προειδοποιητική επιστολή τον Σεπτέμβριο του 2000 και αιτιολογημένη γνώμη με απόφαση της Επιτροπής της 21ης Δεκεμβρίου 2000.

Αποτελεί θέμα της κυβέρνησης του Βελγίου να εξασφαλίσει ότι η μεταφορά της οδηγίας στο εθνικό δίκαιο αφορά το σύνολο της επικράτειας του Βελγίου.

Όσον αφορά τον διαχωρισμό των λογαριασμών μεταξύ των διαφόρων δραστηριοτήτων (παραγωγή, μεταφορά και διανομή), πρόκειται για ένα θεμελιώδες στοιχείο για την ορθή λειτουργία της εσωτερικής αγοράς. Η Επιτροπή αναμένει την πλήρη μεταφορά στο εθνικό δίκαιο, ιδιαίτερα όσον αφορά τον ορισμό διαχειριστή του δικτύου μεταφορών και την θέσπιση του διαχωρισμού, με βάση το σημερινό επίπεδο της κοινοτικής νομοθεσίας, των λογαριασμών και της διαχείρισης.

(1) ΕΕ L 27 της 30.1.1997.